作者:杜甫
標題:上後園山腳
內容:朱夏熱所嬰，清旭步北林。小園背高岡，挽葛上崎崟。曠望延駐目，飄搖散疏襟。潛鱗恨水壯，去翼依雲深。勿謂地無疆，劣於山有陰。石榞遍天下，水陸兼浮沈。自我登隴首，十年經碧岑。劍門來巫峽，薄倚浩至今。故園暗戎馬，骨肉失追尋。時危無訊息，老去多歸心。志士惜白日，久客藉黃金。敢為蘇門嘯，庶作梁父吟。